
Ministerstvo spravodlivosti
Slovenskej republiky

Štatút
Ministerstva spravodlivosti Slovenskej republiky

Čl. 1  
Základné ustanovenia

(1) Štatút Ministerstva spravodlivosti Slovenskej republiky (ďalej len „štatút") na základe zákonov a ostatných všeobecne záväzných právnych predpisov podrobnejšie vymedzuje pôsobnosť a úlohy Ministerstva spravodlivosti Slovenskej republiky (ďalej len „ministerstvo“), ustanovuje zásady činnosti a zásady jeho vnútornej organizácie a vzťahy ministerstva k  ministerstvám, ostatným ústredným orgánom štátnej správy a iným orgánom a organizáciám.

(2) Pôsobnosť, úlohy, zásady činnosti a zásady organizácie ministerstva uvedené v štatúte sú záväzné pre vydanie organizačného poriadku ministerstva.

Čl. 2
Postavenie a pôsobnosť ministerstva

(1) Pôsobnosť ministerstva ustanovuje osobitný predpis.[footnoteRef:1]) [1: )   § 13 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. ] 


(2) Ministerstvo je právnická osoba, ktorá v právnych vzťahoch vystupuje  vo svojom  mene alebo v mene štátu.

(3) Ministerstvo je rozpočtovou organizáciou, ktorá je svojimi príjmami a výdavkami zapojená na štátny rozpočet.[footnoteRef:2]) [2: )  § 21 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. ] 


(4) Sídlom ministerstva je Bratislava.

(5) Ministerstvo je služobným úradom štátnych zamestnancov, ktorí na ministerstve vykonávajú štátnu službu v štátnozamestnaneckom pomere k štátu.[footnoteRef:3]) Ministerstvo je zamestnávateľom zamestnancov pri výkone práce vo verejnom záujme[footnoteRef:4])  a zamestnancov, ktorí pre ministerstvo vykonávajú závislú prácu podľa osobitného predpisu[footnoteRef:5]). [3: )	Zákon č. 55/2017 Z. z. o štátnej službe a o zmene a doplnení niektorých zákonov.]  [4: )   Zákon č. 552/2003 Z. z. o výkone práce vo verejnom záujme v znení neskorších predpisov.]  [5: )   Zákon č. 311/2001 Z. z. Zákonník práce v znení neskorších predpisov.] 


Čl. 3
Hlavné úlohy ministerstva

(1) Ministerstvo je ústredným orgánom štátnej správy pre súdy a väzenstvo.

(2) Ministerstvo najmä 
a) pripravuje právnu úpravu v oblasti ústavného práva, trestného práva, občianskeho práva, obchodného práva, rodinného práva, konkurzného práva a medzinárodného práva súkromného,
b) vykonáva štátny dohľad nad činnosťou Slovenskej komory exekútorov, nad činnosťou Notárskej komory Slovenskej republiky, nad činnosťou Slovenskej advokátskej komory, v zákonom ustanovenom rozsahu nad činnosťou súdnych exekútorov a správcov, nad činnosťou notárov a nad činnosťou advokátov,
c) vykonáva v zákonom ustanovenom rozsahu kontrolu nad dodržiavaním podmienok organizovania a priebehu dobrovoľných dražieb,
d) vykonáva v zákonom ustanovenom rozsahu kontrolu nad zriaďovateľmi stálych rozhodcovských súdov, stálymi rozhodcovskými súdmi, rozhodcami a disciplinárnu právomoc nad rozhodcami oprávnenými rozhodovať spotrebiteľské spory,
e) zabezpečuje výkon znaleckej činnosti, prekladateľskej činnosti a tlmočníckej činnosti,
f)  zabezpečuje vydávanie Zbierky zákonov Slovenskej republiky a Obchodného vestníka,
g) zabezpečuje zastupovanie Slovenskej republiky na Európskom súde pre ľudské práva a zastupovanie Slovenskej republiky v konaní pred Súdnym dvorom Európskej únie, 
h) zabezpečuje plnenie úloh súvisiacich s členstvom Slovenskej republiky v Eurojuste,
i) zabezpečuje tvorbu a uskutočňovanie štátnej politiky a koordináciu plnenia úloh v oblasti ľudských práv.

(3) Podrobnejšie vymedzenie úloh uvedených v odseku 1 ustanovuje organizačný poriadok ministerstva.

(4) V rozsahu svojej pôsobnosti ministerstvo môže zriaďovať rozpočtové organizácie a príspevkové organizácie, ak osobitný predpis neustanovuje inak a môže zakladať iné právnické osoby.

Čl. 4  
Iné úlohy ministerstva

(1) Ministerstvo plní ďalšie úlohy
a) vo vzťahu k štátnemu rozpočtu,
b) pri nakladaní s majetkom štátu a jeho správe,
c) vo verejnom obstarávaní,
d) na úseku kontrolnej činnosti a vnútorného auditu,
e) na úseku obrany a bezpečnosti štátu, civilnej ochrany obyvateľstva a na úseku ochrany utajovaných skutočností,
f) na úseku slobodného prístupu k informáciám,
g) pri príprave návrhov zákonov a iných všeobecne záväzných právnych predpisov,
h) na úseku rehabilitácií a odškodňovania,
i) na úseku edičných činností,
j) na úseku informačných systémov verejnej správy,
k) na úseku súdnej štatistiky,
l) pri rozvoji ľudských zdrojov v rezorte justície,
m) v oblasti vzdelávania zamestnancov rezortu,
n) na úseku petícií a sťažností,
o) v rámci poskytovania dotácií v oblasti ľudských práv,
p) v rámci svojej vecnej pôsobnosti úlohy spojené s členstvom Slovenskej republiky v Európskej únii,
q) ustanovené zákonmi a inými všeobecne záväznými právnymi predpismi.

(2) Podrobnejšie vymedzenie úloh uvedených v odseku 1 ustanovuje organizačný poriadok ministerstva. 

Čl. 5
Zásady činnosti a riadenia ministerstva

(1) Ministerstvo riadi, koná v jeho mene a za jeho činnosť zodpovedá minister spravodlivosti Slovenskej republiky (ďalej len „minister“).

(2) Ministra v čase jeho neprítomnosti zastupuje v rozsahu jeho práv a povinností štátny  tajomník. Minister môže poveriť aj v iných prípadoch štátneho tajomníka, aby ho zastupoval v rozsahu jeho práv a povinností. Ak na ministerstve pôsobí viac ako jeden štátny tajomník, minister určí, v ktorých otázkach a v akom poradí ho štátni tajomníci zastupujú.

[bookmark: _GoBack](3) Vo veciach štátnozamestnaneckých vzťahov a pracovnoprávnych vzťahov, vo veciach právnych vzťahov upravujúcich služobný pomer, ak to ustanovuje osobitný predpis[footnoteRef:6]), je oprávnený konať generálny tajomník služobného úradu. Na čele služobného úradu ministerstva je generálny tajomník služobného úradu, ktorého vymenúva a odvoláva vláda Slovenskej republiky na návrh ministra. [6: )	Napríklad zákon č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, zákon č. 315/2001 Z. z. o Hasičskom a záchrannom zbore v znení neskorších predpisov, § 7 ods. 2 zákona č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov.] 


(4) Na ministerstve sú tieto stupne riadenia:
a) minister,
b) štátny tajomník a generálny tajomník služobného úradu
c) generálny riaditeľ sekcie,
d) riaditeľ odboru,
e) vedúci oddelenia. 

Čl. 6
Organizácia ministerstva

(1) Ministerstvo sa organizačne člení na sekcie. Sekcia sa člení na odbory, oddelenia a referáty. Súčasťou organizačnej štruktúry ministerstva sú aj kancelárie ministra, štátnych tajomníkov a generálneho tajomníka služobného úradu. Minister môže zriadiť samostatný odbor alebo samostatné oddelenie, osobitné pracovisko,[footnoteRef:7]) odborné pracovisko,[footnoteRef:8]) prípadne iný špecializovaný organizačný útvar ministerstva. [7: )  § 9 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.]  [8: )   § 5 ods. 2 písm. a) zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov.] 


(2) Sekcia je nositeľom úloh ministerstva podľa vymedzených okruhov špecifických odborných činností.

(3) Ustanovenie odseku 2 platí obdobne aj pre samostatný odbor, samostatné oddelenie a iný špecializovaný organizačný útvar.

(4) Organizačný útvar ministerstva riadia vedúci zamestnanci ministerstva. Sekciu riadi generálny riaditeľ sekcie, odbor riadi riaditeľ odboru, oddelenie riadi vedúci oddelenia, referát riadi vedúci zamestnanec organizačného útvaru, do ktorého je referát začlenený, kanceláriu ministra, kanceláriu štátneho tajomníka a kanceláriu generálneho tajomníka služobného úradu riadi riaditeľ kancelárie. 

(5) Vnútornú organizačnú štruktúru ministerstva, rozsah pôsobnosti a vzájomné vzťahy organizačných útvarov ministerstva, rozsah oprávnení a zodpovednosti vedúcich zamestnancov upravuje organizačný poriadok ministerstva.

(6) Práva a povinnosti zamestnancov ministerstva bližšie určuje služobný poriadok ministerstva a pracovný poriadok ministerstva. 

Čl. 7
Činnosť ministerstva

(1) Ministerstvo sa pri plnení úloh riadi Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, právne záväznými aktmi Európskej únie, zákonmi a ďalšími všeobecne záväznými právnymi predpismi, uzneseniami vlády Slovenskej republiky, štatútom ministerstva a organizačným poriadkom ministerstva, vnútornými predpismi ministerstva, plánom hlavných úloh ministerstva, ktorý nadväzuje na Programové vyhlásenie vlády Slovenskej republiky, Plánom legislatívnych úloh vlády Slovenskej republiky a Plánom práce vlády Slovenskej republiky na príslušný rok.

(2) Ministerstvo uplatňuje vo svojej činnosti organizačné princípy štátnej správy a také formy a metódy práce, ktoré smerujú k jej racionalizácii a zvyšovaniu efektívnosti tým, že
a) zabezpečuje a uplatňuje odborný prístup k riešeniu problémov, ako aj systematickú kontrolu plnenia úloh,
b) úzko spolupracuje s ministerstvami a ostatnými ústrednými orgánmi štátnej správy,  s ktorými si vymieňa potrebné informácie a podklady a prerokúva s nimi opatrenia, ktoré sa ich týkajú,
c)  využíva podnety a skúsenosti miestnych orgánov štátnej správy,
d) využíva poznatky vedeckých inštitúcií a výskumných pracovísk, mimovládnych organizácií a zapája ich najmä pri prácach na riešení otázok koncepčnej povahy,
e)  účelne využíva zariadenia zabezpečovacej, komunikačnej a výpočtovej techniky. 

(3) Na zabezpečenie plnenia koncepčných, strategických a iných určených úloh ministerstva zriaďuje minister stále poradné orgány ministra, ktorými súporada vedenia ministerstva, operatívna porada ministra, kolégium ministra pre väzenstvo a kolégium ministra pre legislatívu. Minister si zriaďuje podľa potreby ďalšie poradné orgány, komisie a pracovné skupiny. Poradné orgány prerokúvajú dôležité otázky súvisiace s činnosťou ministerstva. 

Čl. 8
Vzťahy ministerstva k ústredným orgánom štátnej správy a
 iným orgánom a organizáciám

(1) Ministerstvo pri plnení úloh úzko spolupracuje s ministerstvami a ostatnými ústrednými orgánmi štátnej správy a inými orgánmi štátnej správy najmä v procese prípravy a uverejňovania všeobecne záväzných právnych predpisov a iných právnych a organizačných aktov.

(2) Ministerstvo spolupracuje v ďalších oblastiach s
a) Ministerstvom zahraničných vecí a európskych záležitostí Slovenskej republiky najmä
1. v oblasti medzinárodného práva súkromného a procesného,
2. v oblasti právneho styku s cudzinou v trestných veciach,
b) Ministerstvom práce, sociálnych vecí a rodiny Slovenskej republiky a Ústredím práce, sociálnych vecí a rodiny najmä v oblasti sociálnych vecí a rodiny a v oblasti politiky zamestnanosti,
c) Ministerstvom vnútra Slovenskej republiky najmä
1. pri zabezpečovaní úloh na úseku archívov a registratúr, 
2. pri zabezpečovaní úloh civilnej ochrany obyvateľstva,
d) Ministerstvom zdravotníctva Slovenskej republiky najmä
1. v oblasti štátnej zdravotnej politiky,
2. v oblasti štátnej správy na úseku zdravotníctva a ochrany zdravia príslušníkov Zboru väzenskej a justičnej stráže, zamestnancov Zboru väzenskej a justičnej stráže, obvinených vo výkone väzby a odsúdených vo výkone trestu odňatia slobody,
e) Ministerstvom financií Slovenskej republiky najmä
1. pri tvorbe programu stability
2. pri tvorbe štátneho záverečného účtu, 
3. na úseku správy majetku štátu a na úseku súdnych poplatkov,
f) Ministerstvom hospodárstva Slovenskej republiky najmä pri plnení úloh hospodárskej mobilizácie,
g) Úradom vlády Slovenskej republiky v oblasti štátnozamestnaneckých vzťahov a s Legislatívnou radou vlády Slovenskej republiky pri tvorbe všeobecne záväzných právnych predpisov,
h) Štatistickým úradom Slovenskej republiky najmä v oblasti štatistického zisťovania a pri poskytovaní údajov do registra právnických osôb, podnikateľov a orgánov verejnej moci podľa zákona č. 272/2015 Z. z. o registri právnických osôb, podnikateľov a orgánov verejnej moci a o zmene a doplnení niektorých zákonov,
i) Národným bezpečnostným úradom najmä na úseku ochrany utajovaných skutočností,
j) Súdnou radou Slovenskej republiky najmä pri schvaľovaní zásad povoľovania práce v domácom prostredí alebo určovaní obsahovej náplne vzdelávania sudcov,
k) ministerstvami, ostatnými ústrednými orgánmi štátnej správy, Národnou bankou Slovenska, Generálnou prokuratúrou Slovenskej republiky, Úradom pre reguláciu elektronických komunikácií a poštových služieb, Úradom na ochranu osobných údajov Slovenskej republiky a Úradom pre reguláciu sieťových odvetví v otázkach súvisiacich s činnosťou kancelárie zástupcu Slovenskej republiky pred súdmi Európskej únie.

Čl. 9
Záverečné ustanovenie

Zmenu štatútu schvaľuje vláda Slovenskej republiky, ak
a) došlo k zásadným zmenám pôsobnosti alebo úloh ministerstva
1. zrušením právnych predpisov alebo iných riadiacich aktov, na základe ktorých ministerstvo plní úlohy,
2. vydaním nových právnych predpisov alebo iných riadiacich aktov obsahujúcich úlohy ministerstva,
3. presunom pôsobností ministerstva na iný ústredný orgán štátnej správy alebo orgán miestnej štátnej správy alebo územnú samosprávu,
b) má dôjsť k závažným zmenám v zásadách činnosti alebo v zásadách organizácie ministerstva nad rámec pravidiel ustanovených týmto štatútom.

Čl. 10
Zrušovacie ustanovenie

Zrušuje sa štatút Ministerstva spravodlivosti Slovenskej  republiky z 3. marca 1997 č. 2465/1997-23 schválený vládou Slovenskej republiky uznesením č. 148 zo dňa 3. marca 1998. 


Čl. 11
Účinnosť

Tento štatút schválila vláda Slovenskej republiky uznesením č. ... zo dňa ... 2017 a nadobúda platnosť a účinnosť 1. júna 2017.							 

